“ฟินันเซียฯ” แนะ “ซื้อ” EKH เป้า 8.40 บ. คาดโควิดระลอกใหม่ หนุนกำไร Q2 เร่งตัว!
โควิด-19 หนุนธุรกิจ EKH ฟื้นตัวได้ดี “บล. ฟินันเซียฯ” เชียร์ “ซื้อ” รับไตรมาส 1/2564 กำไรดีกว่าคาด 24% ขณะที่โควิดระลอกใหม่ดันแนวโน้มกำไร Q2 เร่งตัว! ยังคงเป้าเดิม 8.40 บาท
โควิด-19 หนุนธุรกิจ EKH ฟื้นตัวได้ดี “บล. ฟินันเซียฯ” เชียร์ “ซื้อ” รับไตรมาส 1/2564 กำไรดีกว่าคาด 24% ขณะที่โควิดระลอกใหม่ดันแนวโน้มกำไร Q2 เร่งตัว! ยังคงเป้าเดิม 8.40 บาท
14 พ.ค. 2564

บริษัทหลักทรัพย์ ฟินันเซีย ไซรัส จำกัด (มหาชน) ระบุในบทวิเคราะห์ (14 พ.ค. 2564 ) หลังจาก บริษัท เอกชัยการแพทย์ จำกัด (มหาชน) EKH ประกาศกำไรปกติไตรมาส 1/2564 ที่ 33 ล้านบาท ลดลง 25.9% เทียบจากไตรมาสก่อนหน้า แต่เพิ่มขึ้น 197.4% เทียบงวดเดียวกันจากปีก่อน และดีกว่าคาดการณ์ถึง 24% สนับสนุนจากรายได้ที่เติบโต 10.2% เทียบจากไตรมาสก่อนหน้า และเติบโต 15.9% เทียบงวดเดียวจากปีก่อน ตามการฟื้นตัวของเศรษฐกิจและรายได้ที่เกี่ยวข้องกับสถานการณ์โควิด-19 ระลอกที่ 2 โดยเฉพาะในจังหวัดสมุทรสาคร
อย่างไรก็ตามกำไรขั้นต้น (Gross Margin) ได้หดตัวเหลือ 32.6% ในไตรมาสนี้จากเดิม 40.4% ในไตรมาส 4/2563 เนื่องจากรายได้จากโควิด-19 มีกำไรต่ำและเป็นการช่วยเหลือภาครัฐในการควบคุมโรค ส่วนของค่าใช้จ่ายในการขาย และ ค่าใช้จ่ายในการบริหารจัดการ (SG&amp;A) ยังควบคุมได้ค่อนข้างดี โดยภาพรวมยังถือว่าเป็นจุดเริ่มต้นในการฟื้นตัวที่ดีในปี 2564
โดยนักวิเคราะห์ได้ประเมินกำไร ไตรมาส 2/2564 มีโอกาสปรับตัวขึ้นทั้งจากช่วงเดียวกันของไตรมาสก่อนหน้าและไตรมาสเดียวกันจากปีก่อน โดยได้อานิสงส์จากการแพร่ระบาดโควิด-19 ในระลอกที่ 3 ซึ่งแตกต่างจากไตรมาส 1/2564 เนื่องจากเป็นการแพร่กระจายเป็นวงกว้างและรวดเร็ว ส่งผลให้เกิดความกังวลของประชาชนและเข้ามาใช้บริการตรวจเชื้อเพิ่มขึ้นอย่างมีนัยยะ รวมถึงผู้ติดเชื้อรายวันสูงกว่า 2,000 ราย ส่งผลให้มีผู้ป่วยเข้ามารับการรักษาที่โรงพยาบาลเพิ่มขึ้น โดยล่าสุดได้ทำการตรวจเชื้อโควิด-19 ไปแล้วกว่า 4,000 เคส และรับเป็นผู้ป่วยในแล้วกว่า 200 เคส ส่งผลให้ผู้ใช้บริการ (Utilization) ปรับตัวขึ้นทะลุ 100% ในบางช่วงเวลา ขณะที่กำไร (Margin) คาดว่าจะเพิ่มขึ้น
ทั้งนี้ “ฝ่ายวิจัย” ยังคงราคาเป้าหมายในปี 2565 ของ EKH อยู่ที่ 8.40 บาท (DCF WACC 10.4% Terminal Growth 3%) ซึ่งสะท้อนถึงการฟื้นตัวของกำไรที่เป็นปกติจากการเปิดประเทศและมีลูกค้าในศูนย์ผู้มีบุตรยาก (IVF) ชาวจีนกลับเข้าใช้บริการ ขณะที่ครึ่งปีหลังของปี 2564 คาดว่ามีการสนับสนุนจากการให้บริการฉีดวัคซีนโควิด-19 ทางเลือก โดยยังคงแนะนำ “ซื้อ”